#### ANEXA Nr. 7 (Anexa nr. 14 la regulament)

#### [Cod deontologic al persoanelor autorizate](https://lege5.ro/Gratuit/gmytemrwgi3q/cod-deontologic-al-persoanelor-autorizate-ordin-1607-2018-anexa-nr-7-anexa-nr-14-la-regulament?dp=gi3tkmbwgi2dami)

#### ARTICOLUL 1 [Introducere](https://lege5.ro/Gratuit/gmytemrwgi3q/articolul-1-introducere-cod-deontologic-al-persoanelor-autorizate-ordin-1607-2018-anexa-nr-7-anexa-nr-14-la-regulament?dp=gi3tkmbwgi2damq" \t "_blank)

Prezentul cod deontologic stabilește normele de conduită ce le revin persoanelor autorizate. Persoanele autorizate au obligația să respecte prezentul cod deontologic oriunde își desfășoară activitatea, indiferent de statutul lor profesional.

#### ARTICOLUL 2 [Principii generale](https://lege5.ro/Gratuit/gmytemrwgi3q/articolul-2-principii-generale-cod-deontologic-al-persoanelor-autorizate-ordin-1607-2018-anexa-nr-7-anexa-nr-14-la-regulament?dp=gi3tkmbwgi2dana" \t "_blank)

**(1)** Persoanele fizice/juridice autorizate vor respecta și vor pune în aplicare prevederile legislației naționale și europene în domeniul cadastrului și publicității imobiliare, geodeziei și cartografiei.

**(2)** Persoanele autorizate respectă principiul egalității de tratament, care interzice discriminarea pe motiv de cetățenie sau naționalitate sau orice discriminare indirectă bazată pe alte criterii care poate duce la aceleași rezultate.

**(3)** Persoanele autorizate realizează lucrări de specialitate în domeniul cadastrului, geodeziei și cartografiei în limita categoriei/clasei de autorizare și răspund pentru corectitudinea întocmirii lor.

**(4)** Persoanele autorizate participă la cursuri de perfecționare și pot desfășura activități de cercetare și implementare a noilor tehnologii în vederea furnizării unor servicii de calitate.

#### ARTICOLUL 3 [Relații cu beneficiarii](https://lege5.ro/Gratuit/gmytemrwgi3q/articolul-3-relatii-cu-beneficiarii-cod-deontologic-al-persoanelor-autorizate-ordin-1607-2018-anexa-nr-7-anexa-nr-14-la-regulament?dp=gi3tkmbwgi2daoi" \t "_blank)

**(1)** Persoanele autorizate respectă confidențialitatea datelor cu caracter personal.

**(2)** Persoanele juridice autorizate garantează că personalul angajat, împuternicit să presteze servicii de specialitate, are cunoștințele și calificarea necesare pentru a executa lucrările în mod eficient.

**(3)** Persoanele autorizate sunt obligate să informeze beneficiarii corect și onest cu privire la serviciile prestate, termenul de realizare a acestora, onorariul perceput și orice alte informații solicitate de către beneficiari strict legate de obiectul lucrărilor executate.

**(4)** Persoanele autorizate percep de la beneficiari strict onorariul aferent serviciilor prestate, excluzând orice alte remunerări sau recompense care pot provoca riscul de apariție a conflictelor de interese.

#### ARTICOLUL 4 [Relații între persoanele autorizate](https://lege5.ro/Gratuit/gmytemrwgi3q/articolul-4-relatii-intre-persoanele-autorizate-cod-deontologic-al-persoanelor-autorizate-ordin-1607-2018-anexa-nr-7-anexa-nr-14-la-regulament?dp=gi3tkmbwgi2dcna" \t "_blank)

**(1)** Relațiile dintre persoanele autorizate să execute lucrări de specialitate în domeniul cadastrului, geodeziei și cartografiei sunt bazate pe respect reciproc.

**(2)** Persoanele autorizate susțin și încurajează dezvoltarea unei culturi comune profesionale, atât la nivel național, cât și european, prin asociere în organizații profesionale.

**(3)** Persoanele autorizate respectă opiniile profesionale ale colegilor lor.

**(4)** Persoanele autorizate cu experiență vastă își asumă misiunea etică de a transmite cunoștințele și a împărtăși din experiența lor persoanelor autorizate mai puțin experimentate.

#### ARTICOLUL 5 [Calificarea și dezvoltarea profesională](https://lege5.ro/Gratuit/gmytemrwgi3q/articolul-5-calificarea-si-dezvoltarea-profesionala-cod-deontologic-al-persoanelor-autorizate-ordin-1607-2018-anexa-nr-7-anexa-nr-14-la-regulament?dp=gi3tkmbwgi2dcoi" \t "_blank)

**(1)** Persoanele autorizate își îmbunătățesc permanent nivelul de cunoștințe și experiență și iau toate măsurile privind extinderea competențelor lor conform cerințelor implementării serviciilor nou-apărute și utilizării noilor tehnologii.

**(2)** Persoanele autorizate participă la programe corespunzătoare privind dezvoltarea profesională continuă pe parcursul activității profesionale.

**(3)** Persoanele autorizate susțin dezvoltarea și viitorul profesiei lor, prin participarea activă în asociațiile locale, naționale sau prin instruirea persoanelor autorizate fără vechime în specialitate.

**(4)** Persoanele autorizate respectă principiile profesiei și nu aduc atingere probității și prestigiului profesional.

#### ARTICOLUL 6 [Monitorizarea și implementarea codului deontologic](https://lege5.ro/Gratuit/gmytemrwgi3q/articolul-6-monitorizarea-si-implementarea-codului-deontologic-cod-deontologic-al-persoanelor-autorizate-ordin-1607-2018-anexa-nr-7-anexa-nr-14-la-regulament?dp=gi3tkmbwgi2dena" \t "_blank)

În cazul încălcării de către persoanele autorizate a principiilor codului deontologic la prestarea serviciilor, acestea vor fi sancționate în conformitate cu prevederile regulamentului.